Pukke: Tydelike sluiting oor moontlike protesaksieDie NWU se Potchefstroomkampus. Foto: NWU Pukke/Facebook “Die gebied in en om die Studentesentrum (SS), die Kafeteria en die Draak is vanaf 12:00 tydelik gesluit weens ‘n moontlike onwettige protesoptrede wat georganiseer is deur ‘n nie-erkende liggaam met werknemers van diensverskaffers wat ‘n kontrak met die universiteit het,” het Fika Janse van Rensburg, rektor, in ŉ verklaring gesê. “Almal wat by onwettige optrede betrokke is, sal ooreenkomstig die beleid en dissiplinêre prosedures aangekla en vervolg word. Indien die protesoptrede nie vreedsaam verloop nie, gee ek julle die versekering dat ons kampus gerat is om dit te ontlont en bestuur. Ons is voorbereid vir enigiets wat kan gebeur. Daarom moet studente en personeel níé betrokke raak nie. Goed-bedoelde ‘hulpverlening’ sal die teendeel bereik.” Janse van Rensburg het ŉ beroep op studente gedoen om die spesifieke plek in hierdie tyd te vermy. Volgens Janse van Rensburg is die grootste probleem tans die verspreiding van vals boodskappe, wat paniek veroorsaak. “Ek doen ‘n beroep op elkeen: as jy ‘n berig kry wat jy nie kan bevestig nie, stuur dit na [email protected], of na die klagte-gedagtelyn per SMS: 31750. Of jy kan telefonies met ons kontak maak by 018 299 2776 of 018 299 2712.” Janse van Rensburg het gesê die bestuur sal studente op hoogte gehou van verwikkelinge. “Alle ander aktiwiteite op die kampus gaan normaal voort.”